**Kultūras pakalpojumu nodrošināšanas iekšējais audits**

**Sākotnējā izpēte**

**Iekšējā audita tvērums**

Iekšējā audita tvērumā ietilpst pašvaldības struktūrvienība, kas ir atbildīga par kultūras pakalpojumu politikas izveidi un ieviešanas uzraudzību pašvaldībā, kā arī visas pašvaldības institūcijas, kas nodrošina kultūras pakalpojumus.

Ar kultūras institūcijām tiek saprastas bibliotēkas, muzeji, kultūras centri, kultūras nami un citas kultūras institūcijas. Ar pašvaldības institūcijām tiek saprastas iestādes, aģentūras, kapitālsabiedrības un citas institūcijas. Ar atbalsta funkcijām tiek saprasts juridiskais, lietvedības, IT, grāmatvedības, publisko iepirkumu, infrastruktūras uzturēšanas un cits atbalsts, kas nepieciešams kultūras jomas pašvaldību institūciju darbības nodrošināšanai.

Saskaņā ar Pašvaldību likumu (4.pants) pašvaldības autonomā funkcija ir “sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm”.

*Iegūt visu pašvaldības institūciju sarakstu, kas ir iesaistītas kultūras pakalpojumu nodrošināšanā. Sākotnējais saraksts var tikt iegūts izmantojot pašvaldības nolikumu un pašvaldības iestāžu nolikumus.*

**Iesaistīto institūciju darbības analīze**

Kultūras pakalpojumu nodrošināšanā iesaistīto institūciju finanšu analīze izvēlētam periodam, tai skaitā, apgrozījums (sadalījumā pa kultūras pakalpojumu veidiem), aktīvu kopsumma, kreditori un cita finanšu informācija, kas tiek apkopota par kultūras institūcijām. Pašvaldības kultūras institūciju darbības analīze, tai skaitā, nodrošinātie kultūras pakalpojumi, pakalpojumu vai pasākumu skaits, klientu skaits, kā arī cita informācija, kas raksturo kultūras institūcijas darbību.

*Analīzes perioda izvēlē ņemami vērā ārējie faktori, kas varēja ietekmēt kultūras iestāžu darbu, piemēram, administratīvi teritoriālā reforma un Covid-19. Ja ārējie faktori ir ietekmējuši kultūras institūciju darbību, tad var tikt izvēlēts īsāks analīzes periods, piemēram, 2 gadi, bet, ja nav ietekmējuši, tad var tikt izvēlēts 5 gadu periods.*

*Pašvaldību institūciju darbības analīzei var tikt izmantotas pašvaldības institūciju interneta vietnes vai arī var tikt pieprasīta informācija no pašvaldības institūcijām. Analīzes rezultāti var tikt atspoguļoti iekšējā audita darba dokumentos (skatīt iekšējā audita jautājumus) vai arī var tikt izveidoti pastāvīgie audita faili par katru no pašvaldības kultūras institūcijām vai viens pastāvīgais fails par pašvaldības kultūras pakalpojumiem kopumā. Kultūras institūciju darbības analīzē var tikt izmantota interneta vietne www.kulturaskarte.lv.*

**Normatīvais regulējums (apkopojums)**

*Apzināt normatīvā regulējuma prasības, kas attiecas uz iekšējā audita uzdevumu un iekšējā audita tvērumu.*

Normatīvais regulējums, kas attiecas uz auditējamo jomu:

* Pašvaldību likums[[1]](#footnote-2) (turpmāk PL);
* Valsts pārvaldes iekārtas likums[[2]](#footnote-3) (turpmāk – VPIL);
* Pašvaldības nolikums (turpmāk – PN);
* Valsts un pašvaldību institūciju amatpersonu un darbinieku atlīdzības likums[[3]](#footnote-4) (turpmāk - AL);
* Bibliotēku likums[[4]](#footnote-5) (turpmāk – BL);
* MK 07.08.2001. noteikumi Nr. 355 “Vietējas nozīmes bibliotēku tīklu darbības noteikumi”[[5]](#footnote-6) (turpmāk – MK Nr. 355);
* MK 14.08.2001. noteikumi Nr. 371[[6]](#footnote-7) “Noteikumi par bibliotēkas darbam nepieciešamo darbinieku skaitu un darbinieku amatu ieņemšanai nepieciešamo izglītību”’ (turpmāk – MK Nr. 371);
* Kultūras institūciju likums[[7]](#footnote-8) (turpmāk – KIL);
* Muzeju likums[[8]](#footnote-9) (turpmāk – ML);
* Autortiesību likums[[9]](#footnote-10);
* MK 22.06.2021 noteikumi Nr.394 “Muzeju akreditācijas noteikumi”[[10]](#footnote-11) (turpmāk – MK Nr. 394);
* MK 21.11.2005 noteikumi Nr.956 „Noteikumi par nacionālo muzeju krājumu”[[11]](#footnote-12).

Zemāk iekļauti piemēri normatīvā regulējuma prasībām, bet tā nav pilnīga normatīvā regulējuma analīze un iekšējā audita plānošanā un īstenošanā jāveic detalizētāka normatīvā regulējuma analīze.

**Bibliotēku normatīvais regulējums**

Saskaņā ar Bibliotēku likumu bibliotēka tiek definēta kā “izglītojoša, informatīva un kultūras institūcija vai tās struktūrvienība, kura veic likumā noteiktās funkcijas un ir reģistrēta likumā noteiktajā kārtībā”. Ir valsts nozīmes bibliotēkas, reģiona galvenā bibliotēka, vietējas nozīmes bibliotēka. Saskaņā ar Bibliotēku likuma 29.pantu “Ikviena pašvaldība nodrošina savas pašvaldības administratīvajā teritorijā bibliotekāro pakalpojumu pieejamību iedzīvotājiem”. Saskaņā ar Bibliotēku likumu (6.pants) pašvaldības bibliotēku dibina, reorganizē un likvidē attiecīgā pašvaldība, ņemot vērā Latvijas Bibliotēku padomes atzinumu. Pašvaldības bibliotēka ir pašvaldības izveidota iestāde vai tās struktūrvienība, kuras valdījumā atrodas bibliotēkas krājums (7.pants).

Bibliotēkas veic tādas funkcijas kā pasaules kultūras mantojuma uzkrāšana, sistematizēšana, kataloģizēšana, bibliografēšana, saglabāšana, kā arī nodrošina bibliotēkas krājumā esošās informācijas publisku pieejamību un izmantošanu un bibliotēkas pakalpojumu sniegšanu.

Saskaņā ar MK Nr. 355 bibliotēku skaitu attiecīgās pašvaldības administratīvajā teritorijā nosaka novada dome vai republikas pilsētas dome, ievērojot šādus nosacījumus:

* novada pagastā, kurā iedzīvotāju skaits nepārsniedz 2 000, ir vismaz viena pašvaldības bibliotēka. Ja novada pagasta iedzīvotāju skaits ir lielāks par 2 000, uz katriem nākamajiem 2000 iedzīvotāju novada pagasta teritorijā papildus ir vismaz viena pašvaldības bibliotēka;
* novada pilsētā ir vismaz viena pašvaldības bibliotēka, kura apkalpo pieaugušos lietotājus, un vismaz viena pašvaldības bibliotēka, kura apkalpo bērnus, vai vismaz viena pašvaldības bibliotēka, kura apkalpo gan pieaugušos lietotājus, gan bērnus, un tajā ir izveidota bērnu apkalpošanas nodaļa.

Saskaņā ar MK Nr. 355 pašvaldību bibliotēkas sniedz iedzīvotājiem universālo informācijas pakalpojumu, nodrošinot:

* bibliotēkas un uzziņu informācijas pakalpojumus — tradicionālo un elektronisko informācijas avotu, katalogu, datu bāzu, pārlūksistēmu, iekšzemes un starptautiskā starpbibliotēku abonementa un dokumentu piegādes sistēmu izmantošanu;
* biznesa, finanšu un citus lietišķās informācijas pakalpojumus;
* vispārīgos informācijas pakalpojumus;
* informācijas pārraides pakalpojumus (elektroniskais pasts, failu pārraide, pašvaldības publiskās informācijas izplatīšana u.tml.).

MK Nr. 371 nosaka bibliotēkas darbinieku skaitu. Reģiona galvenajā bibliotēkā – ne mazāk par vienu kvalificētu bibliotekāru, ja bibliotēkas lietotājiem izsniegto iespieddarbu un citu dokumentu skaits gadā ir vidēji 12 000 vienību. Vietējas nozīmes bibliotēkā – ne mazāk par vienu kvalificētu bibliotekāru, ja bibliotēkas lietotājiem izsniegto iespieddarbu un citu dokumentu skaits gadā ir vidēji 8 000 vienību.

*Pašvaldībās bibliotēku darbs tiek organizēts ļoti dažādi, gan veidojot atsevišķas iestādes, gan atsevišķas iestādes ar filiālēm, gan Centrālās administrācijas struktūrvienības.*

**Kultūras institūciju normatīvais regulējums**

Saskaņā ar Kultūras institūciju likumu (2. pants) kultūras institūcijas dibina valsts, pašvaldības vai privāto tiesību subjekti. Šo institūciju darbības pamatmērķis ir kultūras vērtību radīšana, izplatīšana vai saglabāšana. Kultūras institūciju likuma 2. pantā noteikts, ka kultūras institūcija veic vienu vai vairākas funkcijas:

* rada, uzkrāj, saglabā, pēta, dara pieejamas vai popularizē kultūras vērtības;
* veic kultūrizglītojošo darbu;
* organizē kultūras pasākumus;
* vāc, uzkrāj, vērtē un analizē kultūras informāciju un nodrošina tās pieejamību sabiedrībai;
* organizē profesionālo apmācību kultūras jomā nodarbinātajiem;
* finansiāli atbalsta kultūras aktivitātes;
* rosina sabiedrībā interesi par kultūru un apmierina sabiedrības kultūras vajadzības;
* veicina jebkura sabiedrības locekļa iespēju sevi radoši izpaust un pilnveidot amatiermākslā un tautas mākslā.

Pašvaldības savas kompetences un likumos paredzētajos ietvaros ir tiesīgas noteikt pašu dibināto kultūras institūciju darbības formas un pamatu (13. pants). Pie kultūras iestādēm iekļauti arī muzeji.

**Muzeju normatīvais regulējums**

Saskaņā ar Muzeju likumu (7.pants) pašvaldības vai vairāku pašvaldību muzeji ir pašvaldību dibinātas iestādes (publiskas aģentūras), to struktūrvienības, kā arī pašvaldību struktūrvienības. Par pašvaldību muzejiem uzskatāmi arī muzeji, kurus kā biedrības vai nodibinājumus dibinājusi pašvaldība vai vairākas pašvaldības, vai biedrība, kuras biedrs ir attiecīgā pašvaldība. Saskaņā ar likumu (9.pants) pašvaldības muzejam ir pienākums akreditēties ne agrāk kā triju un ne vēlāk kā piecu gadu laikā pēc tā dibināšanas.

Saskaņā ar Muzeju likuma 11.pantu pašvaldību muzeju direktorus un vadītājus pieņem darbā attiecīgā pašvaldība, savukārt pašvaldības muzeja — biedrības (nodibinājuma) — direktoru (vadītāju) pieņem darbā attiecīgās biedrības (nodibinājuma) dibinātājs, konsultējoties ar Muzeju padomi.

**Sākotnējais risku izvērtējums, t.sk. ņemot vērā Valsts kontroles pašvaldību rokasgrāmatu[[12]](#footnote-13)**

* Pašvaldības nevērtē katras konkrētās kultūras institūcijas nepieciešamību (t.sk. nodrošinātās funkcijas, juridiskā forma);
* Pašvaldība neuzkrāj skaidru un precīzu informāciju par tās īpašumā esošajiem nekustamajiem īpašumiem, kas tiek izmantoti kultūras pasākumu nodrošināšanai;
* Kultūras institūciju nekustamā īpašuma pārvaldība ir bez izmaksu analīzes un skaidri definētiem uzdevumiem;
* Kultūras institūcijām nav izstrādāti attīstības plānošanas dokumenti un tie nav apstiprināti no pašvaldību vadības puses. Kultūras institūciju plānošanas dokumentos mērķi noteikti vispārīgi, plānotie rezultāti nav izmērāmi un nav skaidri noteikts nepieciešamā finansējuma apjoms. Plānoto mērķu un rezultātu sasniegšana netiek pietiekami uzraudzīta no pašvaldības puses;
* Netiek apzinātas pašvaldības iedzīvotāju vajadzības un vēlmes attiecībā uz kultūras jomas pakalpojumiem;
* Atbalsta funkcijas netiek centralizētas, tādējādi radot nevajadzīgu funkciju sadrumstotalību un papildus izmaksas;
* Nepietiekami attīstīts valsts un pašvaldību vienotais klientu apkalpošanas centru tīkls;
* Gadījumos, ja tiek nodrošināti maksas pakalpojumi, netiek veikti nepieciešamie aprēķini, lai noteiktu nepieciešamo samaksu.

**Auditējamās struktūrvienības un institūcijas**

Pašvaldības struktūrvienība, kas atbild par pašvaldības kultūras pakalpojumu politikas veidošanu un īstenošanas uzraudzību, kā arī pašvaldības institūcijas, kas nodrošina kultūras pakalpojumu īstenošanu.

**Sākotnējais informācijas pieprasījums**

Iekšējā audita plānošanas posma informatīvais pieprasījums:

* pašvaldības institūciju sarakts, kas nodrošina kultūras pakalpojumus;
* pašvaldības kultūras institūciju finanšu un darbības informācija;
* pašvaldības kultūras institūciju nolikumi;
* pašvaldības kultūras institūciju štatu saraksti un noslodzes;
* pašvaldības kultūras institūciju atlīdzības aprēķina kārtība;
* kārtība kā tiek nodrošināti atbalsta pakalpojumi kultūras jomas pašvaldības institūcijām;
* iedzīvotāju aptaujas rezultāti par sniegto pakalpojumu kvalitāti.

*Informācijas pieprasījums attiecas uz Centrālās administrācijas struktūrvienību, kas ir atbildīga par kultūras jomas stratēģiju un tās īstenošanu, kā arī pašvaldības institūcijas, kas nodrošina kultūras pakalpojumus.*

**Iekšējā audita uzdevums**

Izvērtēt, vai kultūras institūciju darbība tiek īstenota saskaņā ar normatīvā regulējuma prasībām un ir efektīva.

*Audita uzdevumā nav iekļauts kultūras institūciju atlīdzības sistēmas audits, jo tas būtu skatāms kopā ar sporta jomas atlīdzību, bet ieteicams iekļaut sākotnējo risku izvērtējumu un apzināt atlīdzības principus, lai izmantotu šo informāciju nākošo iekšējo auditu plānošanai.*

**Iekšējā audita programma**

*Iekšējā audita programma, īstenojot iekšējo auditu, var tikt precizēta.*

|  |  |  |
| --- | --- | --- |
| **Audita jautājums** | **Audita kritērijs** | **Audita darba dokuments** |
| Vai pašvaldības institūcija (Centrālās administrācijas struktūrvienība vai atsevišķa iestāde), kas ir atbildīga par kultūras jomas politikas izstrādi plāno un uzrauga kultūras jomas aktivitātes?  Vai visām iesaistītajām kultūras institūcijām tiek lūgts sagatavot darbības un attīstības plānus un vai tie ir apstiprināti? Vai tiek uzraudzīta šo plānu izpilde?  Vai ir izvēlēta efektīvākā kultūras institūcijas darbības forma, piemēram, katra institūcija atsevišķa iestāde (šajā gadījumā, jāpilda visas prasības saistībā ar iestādes darba organizēšanu), iestāde ar filiālēm, pašvaldības struktūrvienība? | VPIL, PN, PL |  |
| Vai kultūras institūcijas un atbildīgā Centrālās administrācijas struktūrvienība regulāri atskaitās par savu darbību pašvaldības pastāvīgajām komitejām? Kāds ir pastāvīgo komiteju vērtējums? | PL |  |
| Vai bibliotēku tīkls ir izveidots ņemot vērā normatīvā regulējuma prasības, t.sk. attiecībā uz bibliotēku skaitu un darbinieku skaitu? Vai bibliotēku darbība tiek koordinēta ar reģionālajām bibliotēkām? | BL, MK Nr. 355, MK Nr. 371 |  |
| Vai bibliotēku darbs tiek efektīvi plānots un īstenots, t.sk. bibliotēku skaits, juridiskā forma (atsevišķas iestādes, iestāde ar filiālēm, centrālās administrācijas struktūrvienība, darbinieku skaits, darba laiks, ņemot vērā normatīvā regulējuma prasības iestādēm? | PPKD 14. pants  IKN |  |
| Vai bibliotēkas nodrošina iedzīvotājiem universālo informācijas pakalpojumu? Vai tiek izmantotas iespējas (ņemot vērā bibliotēkām pieejamo infrastruktūru) nodrošināt citus iedzīvotājiem svarīgus pakalpojumus? Vai bibliotēkas efektīvi izmanto esošos resursus?  Vai bibliotēkas nodrošina klientu apkalpošanas centra funkcijas? | BL, MK Nr. 355, MK Nr. 371 |  |
| Vai tiek efektīvi nodrošinātas atbalsta funkcijas bibliotēkām? | PN |  |
| Vai iedzīvotāji ir apmierināti ar bibliotēku sniegto pakalpojumu kvalitāti? | Iedzīvotāju aptauju rezultāti |  |
| Vai nosakot bibliotēku darbinieku atlīdzību tiek ņemtas vērā Valsts un pašvaldību institūciju amatpersonu un darbinieku atlīdzības likums? | AL |  |
| Vai kultūras namu un kultūras centru darbs tiek efektīvi plānots un īstenots, t.sk. skaits, juridiskā forma, darbinieku skaits, sniegtie pakalpojumi? | Kultūras centru finanšu un darbības analīze |  |
| Vai kultūras nami un kultūras centri efektīvi izmanto esošos resursus, piemēram, kultūras institūciju uzturēšanas izmaksas un sniegtie pakalpojumi? Vai tiek izmantotas iespējas piesaistīt papildus finansējumu kultūras pasākumu nodrošināšanai? | Kultūras centru finanšu un darbības analīze |  |
| Vai tiek efektīvi nodrošināts atbalsta funkcijas kultūras namiem un kultūras centriem? | PN |  |
| Vai iedzīvotāji ir apmierināti ar kultūras namu un centru sniegto pakalpojumu kvalitāti? | Iedzīvotāju aptauju rezultāti |  |
| Vai nosakot kultūras institūciju darbinieku atlīdzību tiek ņemtas vērā Valsts un pašvaldību institūciju amatpersonu un darbinieku atlīdzības likums?  Vai vienam un tam pašam darbiniekam netiek piemēroti dažādi atlīdzības nodrošināšanas veidi, radot risku, ka par vienu pakalpojumu tiek maksāts vairākas reizes?  Vai atlīdzība tiek sasaistīta ar padarīto un vai ir atbilstoši uzskaites mehānismi? | AL |  |
| Vai muzeju nepieciešamība un atrašanās vieta tiek efektīvi plānota un īstenota, t.sk. ņemot vērā sociālās funkcijas? | PN |  |
| Vai tiek ievērotas normatīvā regulējuma prasības attiecībā uz muzeju akreditāciju? | MK Nr. 394 |  |
| Vai muzeji efektīvi izmanto esošos resursus un piedāvā citus pakalpojumus? Vai tiek izmantotas iespējas piesaistīt papildus finansējumu dažādu pasākumu nodrošināšanai? | Muzeju nolikumi |  |
| Vai tiek efektīvi nodrošināts atbalsta funkcijas muzejiem? | PN |  |
| Vai iedzīvotāji ir apmierināti ar muzeju sniegto pakalpojumu kvalitāti? | Iedzīvotāju aptauju rezultāti |  |
| Vai nosakot muzeju darbinieku atlīdzību tiek ņemtas vērā Valsts un pašvaldību institūciju amatpersonu un darbinieku atlīdzības likums?  Vai vienam un tam pašam darbiniekam netiek piemēroti dažādi atlīdzības nodrošināšanas veidi, radot risku, ka par vienu pakalpojumu tiek maksāts vairākas reizes?  Vai atlīdzība tiek sasaistīta ar padarīto un vai ir atbilstoši uzskaites mehānismi? |  |  |

1. https://likumi.lv/ta/id/336956-pasvaldibu-likums [↑](#footnote-ref-2)
2. https://likumi.lv/ta/id/63545-valsts-parvaldes-iekartas-likums [↑](#footnote-ref-3)
3. https://likumi.lv/ta/id/202273-valsts-un-pasvaldibu-instituciju-amatpersonu-un-darbinieku-atlidzibas-likums [↑](#footnote-ref-4)
4. https://likumi.lv/ta/id/48567-biblioteku-likums [↑](#footnote-ref-5)
5. https://likumi.lv/ta/id/33429-vietejas-nozimes-biblioteku-tikla-darbibas-noteikumi [↑](#footnote-ref-6)
6. https://likumi.lv/ta/id/53241-noteikumi-par-bibliotekas-darbam-nepieciesamo-darbinieku-skaitu-un-darbinieku-amatu-ienemsanai-nepieciesamo-izglitibu [↑](#footnote-ref-7)
7. https://likumi.lv/ta/id/51520-kulturas-instituciju-likums [↑](#footnote-ref-8)
8. https://likumi.lv/ta/id/124955-muzeju-likums [↑](#footnote-ref-9)
9. https://likumi.lv/ta/id/5138-autortiesibu-likums [↑](#footnote-ref-10)
10. https://likumi.lv/ta/id/324227-muzeju-akreditacijas-noteikumi [↑](#footnote-ref-11)
11. https://likumi.lv/ta/id/148769-noteikumi-par-nacionalo-muzeju-krajumu [↑](#footnote-ref-12)
12. [Pašvaldību rokasgrāmata | Valsts Kontrole (lrvk.gov.lv)](https://lrvk.gov.lv/lv/revizijas/pasvaldibam/pasvaldibu-rokasgramata) [↑](#footnote-ref-13)